**ΤΡΙΤΗ ΤΟΥ ΠΑΣΧΑ!!**

**ΣΥΝΑΞΙΣ ΤΗΣ ΥΠΕΡΑΓΙΑΣ ΘΕΟΤΟΚΟΥ ΤΗΣ ΠΟΡΤΑΪΤΙΣΣΗΣ**

**ΑΚΟΛΟΥΘΙΑ**

**(Γερασίμου μοναχού Μικραγιαννανίτου)**

**ΜΙΚΡΟΣ ΕΣΠΕΡΙΝΟΣ**

Μετά την ενάτην, κατά τον τύπον του Πάσχα, ψάλλομεν το· Χριστός ανέστη τρις, και είτα· Από φυλακής πρωϊας... και τα εξής προσόμοια της Θεοτόκου.

**Ήχος α’ .Των ουρανίων ταγμάτων.**

Τη λαμπροφόρω εγέρσει του Ζωοδότου Χριστού, λαμπρώς συνευφρανθέντες, μεγαλύνωμεν πάντες, την άχραντον Μητέρα τούτου πιστώς, την αγνήν Πορταΐτισσαν: ότι πηγήν ημίν χάριτος δαψιλούς, την Εικόνα αυτής δέδωκε.

 Η των Ιβήρων αγάλλου Μονή και χόρευε, τη θαυμαστή ελέυσει, της πανσέπτου Εικόνος, της μόνης παναχράντου Μητρός του Θεού, της εν σοι την κατοίκησιν, εκλεξαμένης χρηστότητι μητρική, και πλουσία αγαθότητι.

 Και οικουρός και προστάτις και πυλωρός ασφαλής, της των Ιβήρων ώφθης, Μονής δι’ ευσπλαγχνίαν· αλλά και τους καλούντάς σε πανταχού, διασώζεις προφθάνουσα· ως θαυμαστή Σου η χάρις η σωστική, Θεοτόκε Πορταΐτισσα!

 Θαλασσοπόρος επέστη τη κυβερνήσει Σου, εν Όρει τω του Άθω, η αγία Εικών Σου, και πάντες επληρώθησαν χαρμονής, ταις σεπταίς υποσχέσεσιν, ας επηγγείλω τοις δούλοις Σου αψευδώς, Πορταΐτισσα Παντάνασσα.

**Δόξα. Και νυν. Ήχος α’ .**

Την προς ημάς επιδημίαν Σου, τη παραδόξω τρόπω γενομένην, και θαύμασι πιστωσαμένην, την περί τον κλήρόν Σου κηδεμονίαν, φωναίς ασμάτων μεγαλύνωμεν, Πορταΐτισσα Κόρη· εν τη ελεύσει γαρ της θείας Εικόνος Σου, Σε την Βασίλισσαν του ουρανού και της γης, εν ανεκλαλήτω ψυχής αγαλλιάσει, οι ταπεινοί Σου δούλοι εδεξάμεθα· ήκες γαρ ημίν πανύμνητε, χάριν και δύναμιν καινίζουσα, και ελπίδων πλούτον πρυτανεύουσα, και παντός αγαθού επαγγελίαν χορηγούσα· δι’ ων σωθείημεν Δέσποινα, οι ακλινώς πεποιθότες Σοι.

 Φως ιλαρόν. Προκείμενον της ημέρας.

**Απόστιχα. Πρώτον το Αναστάσιμον. Ήχος γ’ .**

Στ.: Μνήσθησομαι του ονόματός Σου, εν πάση γενεά και γενεά.

Ο τω πάθει σου Χριστέ αμαυρώσας τον ήλιον, και τω φωτί της σης Αναστάσεως, φαιδρύνας τα σύμπαντα, πρόσδεξαι ημών τον εσπερινόν ύμνον, φιλάνθρωπε.

**Και της Θεοτόκου. Ήχος β’ . Οίκος του Εφραθά.**

Θαύμα ξενοπρεπές! Πως η σεπτή Εικών Σου, δια θαλάσσης ήλθεν, ακλύστως εν τω Άθω, Παρθένε Πορταΐτισσα.

 Στ.: Το πρόσωπόν Σου λιτανεύσουσιν οι πλούσιοι του λαού.

Εικών Ση προσταγή, αβρόχως εν θαλάσση, ο Γαβριήλ εισήλθε, και έλαβε Παρθένε, την θαυμαστήν Εικόνα Σου.

 Στ.: Ηγίασε το σκήνωμα Αυτού ο Ύψιστος.

Πύλας του ουρανού, υπάνοιξον Παρθένε, ημίν τοις Σοις ικέταις, ως πύλη σωτηρίας, ημών και Πορταΐτισσα.

**Δόξα. Τριαδικόν.**

Μίαν σε εν τρισίν, ουσίαν χαρακτήρσιν, υπέρθεε Θεότης, πιστώς ομολογούντες, φωτί σου ελλαμφθείημεν.

**Και νυν. Θεοτοκίον.**

Πρώτη πάντων αγνή, κατείδες αναστάντα, τον Σον Υιόν εκ τάφου, και ύμνησας την τούτου, τριήμερον Ανάστασιν.

**Ήχος α . Της ερήμου πολίτης.**

Την σεπτήν Σου Εικόνα Πορταΐτισσα Δέσποινα, η δια θαλάσσης επέστη, θαυμαστώς εν τη ποίμνη Σου, τιμώμεν ως αγίασμα σεπτόν, και σκήνωμα της δόξης Σου πιστώς· εξ αυτής γαρ αναβλύζεις τας δωρεάς, τοις πόθω εκβοώσί Σοι· δόξα τοις θαυμασίοις Σου αγνή, τη προμηθεία Σου, δόξα τη προς ημάς Σου πλουσία χρηστότητι.

**ΜΕΓΑΣ ΕΣΠΕΡΙΝΟΣ**

 Το· Χριστός ανέστη μετά των στίχων αυτού ως συνήθως, και αμέσως τα ανοιξαντάρια. Μεθ’ α’ συναπτή μεγάλη, και το· Κύριε εκέκραξα, ένθα ιστώμεν στίχους ι’ και ψάλλομεν Αναστάσιμα του γ’ ἤχου.

Τω σω Σταυρώ, Χριστέ Σωτήρ, θανάτου κράτος λέλυται, και διαβόλου η πλάνη κατήργηται, γένος δε ανθρώπων πίστει σωζόμενον, ύμνον σοι καθ' εκάστην προσφέρει.

Πεφώτισται τα σύμπαντα, τη Αναστάσει σου Κύριε, και ο Παράδεισος πάλιν ηνέωκται· πάσα δε η κτίσις ανευφημούσά σε, ύμνον σοι καθ' εκάστην προσφέρει.

 Δοξάζω του Πατρός, και του Υιού την δύναμιν, και Πνεύματος αγίου υμνώ την εξουσίαν, αδιαίρετον, άκτιστον Θεότητα, Τριάδα Ομοούσιον, την βασιλεύουσαν εις αιώνα αιώνος.

**Έτερο Στιχηρό, Ανατολικό.**

Τον Σταυρόν σου τον τίμιον, προσκυνούμεν Χριστέ, και την Ανάστασίν σου υμνούμεν και δοξάζομεν· τω γαρ μώλωπί σου, ημείς οι πάντες ιάθημεν.

**Και της Θεοτόκου. Ήχος α’ . Ω του παραδόξου θαύματος.**

Ω του παραδόξου θαύματος! η αγία Εικών, της αγνής Θεόπαιδος, ελήλυθε θαυμαστώς, δια θαλάσσης ημίν. Εξέλθετε μονασταί, υποδοχήν τη Παρθένω ποιούμενοι, Ιβήρων δε η Μονή, λαμπροφορούσα τας πύλας σου άνοιξον· η γαρ Θεοτόκος Κόρη, εν Σοι επεδήμησε, και οικεία βουλήσει, πυλωρός Σοι αναδείκνυται.

 Βαβαί των Σων μεγαλείων αγνή, και της προς ημάς Σου, συμπαθείας Δέσποινα! Μεγάλων γαρ δωρεών, και αντιλήψεων, ηξίωσας αληθώς, ην εξελέξω περίβλεπτον Μάνδραν Σου· οσώραι γαρ εκπληροίς, τας προς ημάς σωστικάς υποσχέσεις Σου· όθεν χαίρέ Σοι βοώμεν Κόρη Πορταΐτισσα, και κηρύττομεν πάσι, των θαυμάτων Σου το μέγεθος.

 Την Σην δοξάζομεν πρόνοιαν, δι’ ης περιέπεις, πάντοτε τους δούλους Σου, εστώτας πανευλαβώς, προ της Εικόνος Σου· τοις πάσι γαρ εφαπλοίς, τας διαδόσειςτων θείων χαρίτων Σου, τοις πόρρω και τοις εγγύς, και διασώζεις τους πίστει βοώντάς Σοι· Κεχαριτωμένη χαίρε, Κόρη Πορταΐτισσα, η του Άθω προστάτις, καιτου κόσμου η βοήθεια.

**Έτερα. Ήχος δ’ . Ως γενναίον εν Μάρτυσι.**

Ως ακήκοεν άχραντε, των αγίων ρημάτων Συ, Γαβριήλ ο Όσιος αγαλλόμενος, εν τη θαλάσση εβάδισεν, αβρόχοις εν ίχνεσι, και οσίαις εν χερσί, την αγίαν Εικόνα Σου ηγκαλίσατο, ως αγίασμα θείον της Σης δόξης, Πορταΐτισσα Παρθένε, αγιασμόν κόσμω βλύζουσαν.

 Της πολλής Σου χρηστότητος, τας εκφάνσεις και χάριτας, εναργώς θεώμενοι εξιστάμεθα· εν τω πυλώνι γαρ ίστασθαι, ηυδόκησας άχραντε, της Μονής Σου της σεπτής, την αγίαν Εικόνα Σου, είργειν πάντοτε, εξ αυτής των εχθρών τας επιθέσεις· δια τούτό Σε καλούμεν, θείαν ημών Πορταΐτισσαν.

 Και εν ταύτη τη Μάνδρα Σου, και εν όλω τω Όρει Σου, και εις κόσμον άπαντα Πορταΐτισσα, νέμεις την άφθονον χάριν Σου, και σώζεις προφθάνους,α τους φωνούντάς Σε πιστώς· αλλά πλήρου δεόμεθα παντευλόγητε, τας σεπτάς Σου ημίν επαγγελίας, και εν βίω τω παρόντι, και εν τω μέλλοντι Δέσποινα.

**Δόξα. Ήχος πλ. β’ .**

Σήμερον, εν τη λαμπροφόρω ημέρα της εγέρσεως του Χριστού, η αειπάρθενος Αυτού Μήτηρ, καινών θαυμασίων υπόθεσιν, και ψυχοτρόφων αγαθών κοινωνίαν, ημίν παρατίθησι, μητρική ευδοκία· δεύτε ουν τρυφήσωμεν τω πνεύματι, τα της Παρθένου μεγαλεία δοξάζοντες, και την περί ημάς πολυμερή αυτής κηδεμονίαν· ως γαρ στήλην εμφανή, και ασφαλές εχέγγυον, ων απεφήνατο ημίν επαγγελιών, την ιεράν αυτής Εικόνα, αρρήτω προμηθεία εδωρήσατο· εκ Νικαίας γαρ αυτήν, δια θαλάσσης πάλαι ωδήγησε, και ουκ εγνώσθησαν τα ίχνη αυτής, εν ύδασι πολλοίς, κατά Δαβίδ τον θείον. Έργον τούτο θαυμαστον και παράδοξον, ο κατειργάσω Δέσποινα, προς σωτηρίαν των ψυχών ημών.

**Και νυν... Θεοτοκίον**

Πως μη θαυμάσωμεν τον θεανδρικόν σου τόκον πανσεβάσμιε; Πείραν γαρ ανδρός μη δεξαμένη πανάμωμε έτεκες απάτορα Υιόν εν σαρκί, τον προ αιώνων εκ Πατρός γεννηθέντα αμήτορα μηδαμώς υπομείναντα τροπήν, η φυρμόν, η διαίρεσιν· αλλ' εκατέρας ουσίας την ιδιότητα, σώαν φυλάξαντα. Διο, Μητροπάρθενε Δέσποινα, αυτόν ικέτευε, σωθήναι τας ψυχάς των ορθοδόξως, Θεοτόκον ομολογούντων σε.

Προκείμενον Ήχος βαρύς: Ο Θεός ημών εν τω ουρανώ και εν τη γη πάντα δσα ηθέλησεν εποίησεν.

Στιχ. Η θάλασσα είδε και έφυγεν, ο Ιορδάνης εστράφη εις τα οπίσω.

Στιχ. Τί σοι εστί θάλασσα, ότι έφυγες; και σοι Ιορδάνη ότι εστραφης εις τα οπίσω;

**Γενέσεως το Ανάγνωσμα. (Κεφ. κγ 10-17)**

Εξήλθεν Ιακώβ από του φρέατος του όρκου, και επορεύθη εις Χαρράν, και απήντησε τόπω, και εκοιμήθη εκεί· έδυ γαρ ο ήλιος. Και έλαβεν από των λίθων του τόπου, και έθηκε προς κεφαλής αυτού, και εκοιμήθη εν τω τόπω εκείνω, και ενυπνιάσθη. Και ιδού κλίμαξ εστηριγμένη εν τη γη, ης η κεφαλή αφικνείτο εις τον ουρανόν· και οι Άγγελοι του Θεού ανέβαινον και κατέβαινον επ’ αυτήν ο δε Κύριος επεστήρικτο επ· αυτής, και είπεν: Εγώ ο Θεός Αβραάμ του πατρός σου, και ο Θεός Ισαάκ, μη φοβού. Η γη, εφ’ ης συ καθεύδεις επ’ αυτής, σοι δώσω αυτήν και τω σπέρματί σου. Και έσται το σπέρμα σου ωσεί άμμος της γης, και πλατυνθήσεται επί Θάλασσαν, και Λίβα, και Βορράν, και επί Ανατολάς· και ενευλογηθήσονται εν σοι πάσαι αι φυλαί της γης, και τω σπέρματί σου. Και ιδού εγώ μετά σου διαφυλάσσων σε εν τη οδώ πάση, ου εάν πορευθής, και αποστρέψω σε εις την γην ταύτην, ότι ου μη σε εγκαταλίπω, έως του ποιήσαι με πάντα όσα ελάλησά σοι. Και εξηγέρθη Ιακώβ από του ύπνου αυτού, και είπεν: Ότι έστι Κύριος εν τω τόπω τούτω, εγώ δε ουκ ήδειν, Και εφοβήθη και είπεν Ως φοβερός ο τόπος ούτος! ουκ έστι τούτο, αλλ η οίκος Θεού· και αύτη η πύλη του ουρανού.

**Προφητείας Ιεζεκιήλ το Ανάγνωσμα. (Κεφ. μγ’ 27, Μδ’ , 1-4)**

Έσται από της ημέρας της ογδόης και επεκείνα, ποιήσουσιν οι ιερείς επί τα θυσιαστήριον τα ολοκαυτώματα υμών, και τα του σωτηρίου υμών, και προσδέξομαι υμάς, λέγει Κύριος Κύριος. Και επέστρεψέ με κατά την οδόν της πύλης των Αγίων της εξωτέρας, της βλεπούσης κατά ανατολάς· και αύτη ην κεκλεισμένη. Και είπε Κύριος προς με: Η πύλη αύτη κεκλεισμένη έσται, ουκ ανοιχθήσεται, και ουδείς ου μη διέλθη δι αὐτῆς, ότι Κύριος ο Θεός Ισραήλ, εισελεύσεται δι’ αυτής, και έσται κεκλεισμένη. Διότι ο ηγούμενος ούτος κάθηται επ’ αυτήν, του φαγείν άρτον. Κατά την οδόν του Αιλάμ της πύλης εισελεύσεται, και κατά την οδόν αυτού εξελεύσεται. Και εισήγαγέ με κατά την οδόν της πύλης της προς Βορράν, κατέναντι του οίκου· και είδον, και ιδού πλήρης δόξης ο οίκος Κυρίου.

**Παροιμιών το Ανάγνωσμα (Κεφ. θ’ 1)**

Η σοφία ωκοδόμησεν εαυτή οίκον, και υπήρεισε στύλους επτά. Έσφαξε τα εαυτής θύματα, και εκέρασεν εις κρατήρα τον εαυτής οίνον, και ητοιμάσατο την εαυτής τράπεζαν. Απέστειλε τους εαυτής δούλους, συγκαλούσα μετά υψηλού κηρύγματος επί κρατήρα, λέγουσα: Ος εστιν άφρων, εκκλινάτω προς με. Και τοις ενδεέσι φρενών είπεν : Έλθετε, φάγετε τον εμόν άρτον, και πίετε οίνον, ον κεκέρακα υμίν. Απολείπετε αφροσύνην, και ζήσεσθε, και ζητήσατε φρόνησιν, ίνα βιώσητε, και κατορθώσητε σύνεσιν εν γνώσει. Ο παιδεύων κακούς, λήψεται εαυτώ ατιμίαν. Ελέγχων δε τον ασεβή, μωμήσεται εαυτόν, οι γαρ έλεγχοι τω ασεβεί μώλωπες αυτώ. Μη έλεγχε κακούς, ίνα μη μισήσωσί σε· έλεγχε σοφόν, και αγαπήσει σε. Δίδου σοφώ αφορμήν, και σοφώτερος έσται, γνωρίζε δικαίω, και προσθήσει του δέχεσθαι. Αρχή σοφίας, φόβος Κυρίου· και βουλή Αγίων σύνεσις, το δε γνώναι νόμον, διανοίας εστίν αγαθής. Τούτω γαρ τω τρόπω πολύν ζήσεις χρόνον, και προστεθήσεταί σοι έτη ζωής.

**Λιτή. Ήχος α’ .**

Ευφραινέσθω εν Κυρίω, η των Ιβήρων Μονή, και συν αυτή άπας ο Άθως σκιρτάτω, και πάσα πόλις και χώρα των πιστών, πίστει λαμρποφορείτω. Ιδού γαρ η ουράνιος πύλη, η φερωνύμως Πορταΐτισσα Θεοτόκος, ου μόνον πάσαν δόσιν αγαθήν, και παν δώρημα τέλειον, ενί εκάστω χορηγεί προς σωτηρίαν, αλλά και τας ουρανίους εισόδους, ως του Σωτήρος φιλεύσπλαγχνος Μήτηρ, πάσιν υπανοίγει· όθεν δράμωμεν τη σκέπη αυτής, ίνα πλουσίας τρυφήσωμεν χάριτος, και λάβωμεν ων έκαστος, από ψυχής δεόμεθα, συν τω Αγγέλω βοώντες· χαίρε Κεχαριτωμένη, ο Κύριος μετά Σου, ο παρέχων δια Σου ημίν το μέγα έλεος.

**Ήχος β’ .**

Θαυμαστή η πόρεια πανάχραντε, ην δια θαλάσσης ήνυσεν εν αρρήτω δυνάμει, η παναγία Εικών Σου· Εικονομάχων γαρ τον σάλον εκφεύγουσα, οία ναυς μυριοφόρος, κυβερνωμένη τη Ση χάριτι, ενελιμενίσθη τω κλήρω Σου, φόρτον αγαθών επαγγελμάτων, και κρειττόνων ελπίδων πλήρωμα, και αγιασμού δωρεάς, μυστικώς ημίν κομίζουσα· ων τας απαρχάς δεχόμενοι, εν πληροφρία πολλή, μεγαλύνομεν το όνομά Σου, το υπερύμνητον Δέσποινα· ότι σκέπεις και σώζεις, ημάς αεί Πορταΐτισσα.

**Ήχος γ’ .**

Υπέρ αυγάς ηλίου εκλάμπουσα, εν όψει θεία επέστης, τω Σω θεράποντι Οσίω Γαβριήλ, και τούτω απεκάλυψας άχραντε, την περί ημάς Σου πανάγαθον βουλήν· ω της πλουσίας Σου χρηστότητος, υπερύμνητε Δέσποινα! Πυλωρός γαρ και βοηθός, ευηγγελίσω έσεσθαι, εν παντί ταύτης της ποίμνης Σου· και εναργές τούτων τεκμήριον, η της παντίμου Εικόνος Σου, εν ταύτη κατάπαυσις. Ομολογούμεν την χάριν, και ευσήμω στόματι κηρύττομεν, τας πολλάς αντιλήψεις Σου, δι’ ων σκέπεις και σώζεις, ημάς αεί Πορταΐτισσα.

**Ήχος δ’ .**

Εξέστησαν άπαντες, τον Όσιον ορώντες Γαβριήλ, επί κυμάτων βαδίζοντα, και την Σην Εικόνα ταις χερσί, κρατούντα πανάχραντε· η γαρ εξ αυτής προϊούσα χάρις, ξένα και παράδοξα, αληθώς ειργάσατο· και ου μόνον τότε εδοξάσθη τοις θαύμασιν, αλλά και νυν παρέχει τας ιάσεις, πανταχού εφαπλούσα τας δωρεάς, και προφθάνουσα σώζει, τους φωνούντας αυτήν εκ πίστεως. Αλλ’ ω υπερύμνητε Πορταΐτισσα, ομάλισον ημίν τας τρίβους της ζωής, και της άνω Βασιλείας τας εισόδους άνοιξον· εις Σε γαρ ελπίζομεν σωθήναι, ως πάντα ισχύουσαν, παρά τω Υιώ Σου και Θεώ ημών.

**Απόστιχα. Πρώτον το Αναστάσιμον. Ήχος γ’ .**

Ο τω πάθει σου Χριστέ αμαυρώσας τον ήλιον, και τω φωτί της σης Αναστάσεως, φαιδρύνας τα σύμπαντα, πρόσδεξαι ημών τον εσπερινόν ύμνον, φιλάνθρωπε.

**Και της Θεοτόκου. Ήχος πλ. α’ . Χαίροις ασκητικών.**

Στ.: Μνήσθησομαι του ονόματός Σου, εν πάση γενεά και γενεά.

Ήκε θαλασσοπόρος ποτέ, κυβερνωμένη αοράτω δυνάμει Σου, Εικών Σου η παναγία, Θεογεννήτορ αγνή, από της Νικαίας ευδοκία Σου, και ταύτης ως γέγραπται, ουκ εγνώσθης εν ύδασι, τα ίχνη Κόρη, ενεργεία τη κρείττονι, και κατέπλευσεν, εν τω Όρει του Άθωνος, στύλω φωτός εκλάμποντι, αυτής την παράδοξον, έλευσιν πάσι δηλούσα, τοις μονασταίς Πορταΐτισσα, πιστώς Σοι βοώσι· χαίρε πάντων προστασία, και καταφύγιον.

 Στ.: Το πρόσωπόν Σου λιτανεύσουσιν οι πλούσιοι του λαού.

Χαίρων, ο ιερός Γαβριήλ, και καθυπείκων τη σεπτή εμφανεία Σου, κατήλθεν από του όρους, και εν θαλάσση αγνή, ίχνεσιν αβρόχοις εισπεπόρευται, και πίστει ανέλαβε, την αγίαν Εικόνα Σου, των οικτιρμών Σου, γλυκασμόν αποστάζουσαν, και βραβεύουσαν, αληθή αγαλλίασιν· όθεν αυτήν δεξάμενοι, ως θείαν Σου έλευσιν, εν τη Μονή των Ιβήρων, πανευλαβώς εναπέθεντο, υμνούντες αινούντες, Πορταΐτισσα Παρθένε, τα μεγαλείά Σου.

 Στ.: Ηγίασε το σκήνωμα Αυτού ο Ύψιστος.

Χαίρει, η των Ιβήρων Μονή, σεμνυνομένη τη αχράντω Εικόνι Σου· αυτής γαρ δι’ ευσπλαγχνίαν, ώφθης αγνή οικουρός, πυλωρός και δόξα Πορταΐτισσα· και άπας ο Άθως δε, εγκχαυχάται τη σκέπη Σου, και σύμπας ο κόσμος, τη θερμή αντιλήψει Σου, διασώζεται, και Θεώ καταλλάσσεται· άπασι γαρ οξύτατα, παρέχεις την χάριν Σου, και θλιβομένους εξαίρεις, των χαλεπών περιστάσεων, υμνούντας αινούντας, και κηρύττοντας Παρθένε, την Σην βοήθειαν.

**Δόξα. Ήχος πλ. δ’ .**

Τις επαξίως υμνήσει, τη προς ημάς ευνοίας Σου, τον ανεξάντλητον θησαυρόν, Θεοτόκε Πορταΐτισσα; Πολυειδώς και πολυτρόπως γαρ, ευεργετούσα ημάς, εν ευκαιρίαις και θλίψεσι, βραβεύεις κατ’ αξίαν ημίν τα αιτήματα· ου μόνον γαρ κυβερνήτις σωτήριος, και έφορος εν βίω ημίν ώφθης, αλλά και πυλωρός εδείχθης ασφαλής, απείργουσα καθ’ ημών, πάσαν των αντικειμένων βλάβην. Διο πανάχραντε Δέσποινα, και τας ουρανίους πύλας άνοιξον ημίν, και σεσωσμένους Χριστώ προσάγαγε, τους εις Σε ελπίζοντας.

**Και νυν...**

Αναστάσεως ημέρα, και λαμπρυνθώμεν τη πανηγύρει, και αλλήλους περιπτυξώμεθα. Είπωμεν αδελφοί, και τοις μισούσιν ημάς· Συγχωρήσωμεν πάντα τη Αναστάσει, και ούτω βοήσωμεν· Χριστός ανέστη εκ νεκρών, θανάτω θάνατον πατήσας, και τοις εν τοις μνήμασι, ζωήν χαρισάμενος.

 Και αμέσως το· Χριστός ανέστη εκ γ (τετράκις μετά του ιδιομέλου), και το Απολυτίκιον της Παναγίας.

**Ήχος α’ . Της ερήμου πολίτης.**

Την σεπτήν Σου Εικόνα Πορταΐτισσα Δέσποινα, η δια θαλάσσης επέστη, θαυμαστώς εν τη ποίμνη Σου, τιμώμεν ως αγίασμα σεπτόν, και σκήνωμα της δόξης Σου πιστώς·εξ αυτής γαρ αναβλύζεις τας δωρεάς, τοις πόθω εκβοώσί Σοι· δόξα τοις θαυμασίοις Σου αγνή, τη προμηθεία Σου, δόξα τη προς ημάς Σου πλουσία χρηστότητι.

**Έτερον. Ήχος δ’ . Ταχύ προκατάλαβε.**

Ως δώρημα τέλειον των οικτιρμών Σου αγνή, πιστώς εδεξάμεθα, την παραδόξως ημίν, ελθούσαν Εικόνα Σου· όθεν και πυλωρόν Σε, κεκτημένοι παρθένε, πόθω Σοι εκβοώμεν, Πορταΐτισσα Κόρη· Χαίρε Κεχαριτωμένη, ο Κύριος μετά Σου.

**ΟΡΘΡΟΣ**

 Ψάλλεται το· Χριστός ανέστη, μετά των στίχων κατά τον συνήθη τύπον, μεθ’ ο τίθεται πάλιν ανάγνωσις, και μετά ταύτην ψάλλομεν τον Πολυέλεον, και την Εκλογήν της Θεοτόκου.

**Μετά τον Πολυέλεον, Κάθισμα. Ήχος α’ . Τον τάφον Σου Σωτήρ.**

Κατήρε θαυμαστώς, η αγία Εικών Σου, και έφθασεν ημίν, εκ Νικαίας Παρθένε, κομίζουσα τας χάριτας, της σεπτής ευλογίας Σου· ης την έλευσιν, πανηγυρίζομεν πόθω, Πορταΐτισσα, εν τη παρούση ημέρα, Χριστού της εγέρσεως.

**Δόξα. Και νυν.**

Ως πάλαι γυναικί, τη πιστή εν Νικαία, εδίδως δαψιλώς, την Σην χάριν Παρθένε, ούτω και νυν πανύμνητε, ημίν δίδου δεόμεθα, υποσχέσεων, των προς ημάς Σου το πέρας, τοις την θείαν Σου, δορυφορούσιν Εικόνα, αγνή Πορταΐτισσα.

 Είτα, οι Αναβαθμοί· το α ἀντίφωνον του δ ἤχου.

Προκείμενον: Μνησθήσομαι του ονόματός Σου εν πάση γενεά και γενεά.

Στ.: Το πρόσωπόν σου λιτανεύσουσιν οι πλούσιοι του λαού.

**Ευαγγέλιον, κατά Λουκάν: Εν ταις ημέραις εκείναις...**

Ανάστασιν Χριστου θεασάμενοι...

Δόξα: Ταις της Θεοτόκου...

Και νυν: Ταις της παναχράντου..

**Ιδιόμελον. Ήχος πλ. β’ . Στ: Ηγίασε το σκήνωμα Αυτού ο Ύψιστος.**

Της μητρικής προνοίας το μέγεθος, εναργέστερον ημίν δεικνύουσα, δια της Σης Εικόνος, τη Ση ποίμνη επεδήμησας, και χαράς πολλής ημάς έπλησας, και επί πλείον εκαρδίωσας, προς θείον πόθον πανάχραντε· της γαρ αιωνίου σωτηρίας την ασφάλειαν, ώφθης ημίν εγγυωμένη, ο και ορώμεν πληρούμενον, δια Σου σωζόμενοι Θεοτόκε. Αλλ’ ω Κυρία Πορταΐτισσα, μέχρι τέλους φύλαττε ημάς, και σώζε ως επηγγείλω, τη κραταιά προστασία Σου.

 Είτα οι Κανόνες, του Πάσχα μετά των Ειρμών εις στ’ , και της Πορταϊτίσσης οι δύο εις η’ .

**Κανών του Πάσχα. Ωδή α’ . Ήχος α’ . Ο Ειρμός.**

Αναστάσεως ημέρα, λαμπρυνθώμεν Λαοί. Πάσχα Κυρίου Πάσχα· εκ γαρ θανάτου προς ζωήν, και εκ γης προς ουρανόν, Χριστός ο Θεός, ημάς διεβίβασεν, επινίκιον άδοντας.

Καθαρθώμεν τας αισθήσεις, και οψόμεθα, τω απροσίτω φωτί της Αναστάσεως, Χριστόν εξαστράπτοντα, και Χαίρετε, φάσκοντα, τρανώς ακουσόμεθα, επινίκιον άδοντες.

Ουρανοί μεν επαξίως ευφραινέσθωσαν, γη δε αγαλλιάσθω, εορταζέτω δε κόσμος, ορατός τε άπας και αόρατος· Χριστός γαρ εγήγερται, ευφροσύνη αιώνιος.

 Κανών α’ τῆς Θεοτόκου, ου η ακροστιχίς, εν τοις τελευταίοις τροπαρίοις: Γερασίμου.

**Ωδή α’ . Ήχος α’ . Αναστάσεως ημέρα.**

Αναστάσεως ημέραν, του Σωτήρος Χριστού, άγοντες χαρμοσύνως, συνεορτάσωμεν φαιρώς, οι εν Άθω μονασταί, ημίν την λαμπράν, Εικόνος την έλευσιν της αγνής Θεομήτορος.

Καθαροί τη διανοία, προσπελάσωμεν, πίστει και ευλαβεία, Εικόνι τη θαυματουργώ, Πορταϊτίσσης της αγνής, και χάριν πολλήν, και έλεος άφθονον, εξ αυτής αρυσώμεθα.

Ουρανοί Σε εξαστράπτουσαν κατέχοντες, χαίρουσι Θεοτόκε· η των Ιβήρων δε Μονή, Εικόνα Σου την θαυμαστήν, πλουτούσα σεμνώς, Ση δόξη λαμπρύνεται, Πορταΐτισσα Δέσποινα.

Γνώμην έχουσα οσίαν η θεόφρον γυνή, πάλαι εν τη Νικαία, Εικόνα Σου την ιεράν, δάκρυσιν έθετο θερμοίς, εν νώτοις αλός, εκείθεν δε άκλυστος, προς ημάς παραγέγονε.

 Κανών δεύτερος, ου η ακροστιχίς: Τη Πορταϊτίσση αίνον πλέκω. Γερασίμου.

**Ωδή α’ . Ήχος δ’ . Ανοίξω το στόμα μου.**

Την έλευσιν άχραντε, της παναγίας Εικόνος Σου, υμνήσαι τετόλμηκα, ανάγνοις χείλεσιν, αλλά σύγγνωθι, τη τόλμη μου Παρθένε, και δίδου μοι δύναμιν, τω λόγω δέομαι.

Ηνίκα ενέμετο, Εικονομάχων η αίρεσις, ως λύμη ψυχόλεθρος, την Εκκλησίαν Χριστού, τότε άχραντε, η πάνσεπτος Εικών Σου, οις τρόπος ηυδόκησας, ημίν διέσωσται.

Πορεύου ω Δέσποινα, όπου η χάρις Σου βούλοιτο, ημάς δε διάσωζε, τη Ση χρηστότητι, την Εικόνα Σου, εις θάλασσαν βαλούσα, η δώφρων εβόα Σοι, χήρα πανάχραντε.

Οδόν διανύσασα, επί θαλάσσης παράδοξον, και άγνωστος μείνασα, πλείστοις εν έτεσιν, η αγία Σου, Εικών Θεογεννήτορ, εν Άθω κατέπλευσεν, ως ναυς μυρίολβος.

**Του Πάσχα. Ωδή γ’ . Ο Ειρμός.**

Δεύτε πόμα πίωμεν καινόν, ουκ εκ πέτρας αγόνου τερατουργούμενον, αλλ ἀφθαρσίας πηγήν, εκ τάφου ομβρήσαντος Χριστού, εν ω στερεούμεθα.

Νυν πάντα πεπλήρωται φωτός, ουρανός τε και γη, και τα καταχθόνια· εορταζέτω γουν πάσα κτίσις, την Έγερσιν Χριστού, εν η εστερέωται.

Χθες συνεθαπτόμην σοι Χριστέ, συνεγείρομαι σήμερον αναστάντι σοι· συνεσταυρούμην σοι χθες, αυτός με συνδόξασον Σωτήρ, εν τη Βασιλεία σου.

**Ο α’ της Θεοτόκου. Δεύτε πόμα πίωμεν.**

Δεύτε χαρισμάτων γλυκασμόν, ον ημίν Παρθένος η Πορταΐτισσα, οία νεφέλη ζωής, σταλάζει κατά των Ιωήλ, δεξώμεθα χαίροντες.

Νυν άπαν το Όρος Σου αγνή, εξαιρέτως η Μάνδρα η των Ιβήρων δε, πανηγυρίζει λαμπρώς, την έλευσιν την ξενοπρεπή, την Σην Πορταΐτισσα.

Χθες επί κυμάτων της αλός, φερομένη δεδόξασται Πορταΐτισσα, η Ση αγία Εικών, και σήμερον δε εν τω ναώ, τω Σω τεθαυμάστωται.

Έστη εν τη πόρτη της Μονής, εκδηλούσα τον τρόπον της προστασίας Σου, η θαυμαστή Σου Εικών· εντεύθεν εκλήθης συμπαθώς, αγνή Πορταΐτισσα.

**Ο β’ της Θεοτόκου. Τους Σους υμνολόγους.**

Ρημάτων των θείων Σου ακούσας, ο Όσιος Κόρη Γαβριήλ, επί αλός επέζευσε, και την σεπτήν Εικόνα Σου, αγκάλαις υπεδέξατο, φωτί αΰλω εκλάμπουσαν.

Τρισσάκις δυνάμει αοράτω, πυλώνι ευρέθη της Μονής, Εικών Σου η υπέρλαμπρός, εκ του ναού Σου φεύγουσα, φυλάττειν γαρ ηθέλησας, ημάς αγνή Πορταΐτισσα.

Αγγέλων εξέστησαν αι τάξεις, ορώντες ορθίαν θαυμαστώς, εν τη θαλάσση πλέουσαν, την ιεράν Εικόνα Σου, και μονασταί εθαύμασαν, ταύτης Παρθένε την άφιξιν.

Ιάσεων δρόσον αποστάζεις, και παύεις την φλόγα των παθών, των επικαλουμένων Σε, Παρθένε Πορταΐτισσα, χάριν πολλήν παρέχουσα, και ουράνιαν παράκλησιν.

**Κοντάκιον και Οίκος του Πάσχα.**

**Κάθισμα, Ήχος δ’ . Ο υψωθείς.**

Της θαυμαστής Σου και αγίας Εικόνος, πανηγυρίζοντες την έλευσιν Κόρη, δοξολογούμεν τα πολλά Σου θαύματα· εν αυτή γαρ χαίροντες, εδεξάμεθα πίστει, Σε την πάντων Άνασσαν, και προστάτιδα όλων, βασιλικάς διδούσαν δωρεάς, χειρί πλουσία, ημίν Πορταΐτισσα.

**Δόξα. Και νυν.**

Τα των βαρβάρων πολυάριθμα πλήθη, κατά της ποίμνης Σου αγνή επελθόντε, αφανισμόν εμπνέοντα και όλεθρον, κραταιώς συνέτριψας, καταιγίδι θαλάσσης, και χαράς επλήρωσας, μοναστών τας καρδίας, των καθορώντων Κόρη αληθώς, πεπληρωμένα, τα Σα επαγγέλματα.

**Του Πάσχα. Ωδή δ’ . Ο Ειρμός.**

Επί της θείας φυλακής, ο θεηγόρος Αββακούμ, στήτω μεθ ημών και δεικνύτω, φαεσφόρον Άγγελον, διαπρυσίως λέγοντα· Σήμερον σωτηρία τω κόσμω, ότι ανέστη Χριστός ως παντοδύναμος.

Άρσεν μεν, ως διανοίξαν, την παρθενεύουσαν νηδύν, πέφηνε Χριστός· ως βρωτός δε, αμνός προσηγόρευται· άμωμος δε, ως άγευστος κηλίδος, το ημέτερον Πάσχα· και ως Θεός αληθής, τέλειος λέλεκται.

Ως ενιαύσιος αμνός, ο ευλογούμενος ημίν, στέφανος χρηστός εκουσίως, υπέρ πάντων τέθυται, Πάσχα το καθαρτήριον· και αύθις εκ του τάφου ωραίος, δικαιοσύνης ημίν έλαμψεν ήλιος.

Ο Θεοπάτωρ μεν Δαυίδ, προ της σκιώδους κιβωτού, ήλατο σκιρτών· ο λαός δε του Θεού ο άγιος, την των συμβόλων έκβασιν ορώντες, ευφρανθώμεν ενθέως, ότι ανέστη Χριστός ως παντοδύναμος.

**Ο α’ της Θεοτόκου. Επί της θείας φυλακής.**

Επί της θείας φυλακής, φυλάττειν Σε και θυρωρείν, οίάπερ πυρίνην ρομφαίαν, την Μονήν σου βλέποντες, παρθένε εξιστάμεθα, και πως ουκ ευπορούμεν υμνήσαι, την προς ημάς Σου αγάπην Πορταΐτισσα.

Άρσεν μεν δι’ ευσπλαγχνίαν, και ιλασμός ώφθη Χριστός, Συ δε ως πανάφθορος Μήτηρ, τούτου πανακήρατε, και μήτηρ ημών πέφηνας, εκτρέφουσα και θάλπουσα όντως, τρόποις ποικίλοις ημάς, ω Πορταΐτισσα.

Ως ενιαύσιον λαμπράν, και φωτοφόρον τελετήν, εν τη λαμπροφόρω ημέρα, της Χριστού εγέρσεως, η έλευσις εκρότησεν, ημίν της θαυμαστής Συ Εικόνος, εν η φαιδρώς Πορταΐτισσα υμνούμέν Σε.

Ο προφητάναξ μεν Δαβίδ, προ της του νόμου κιβωτού, ένθους εωράτο· ημείς δε, ευλαβώς ιστάμενοι, προ της σεπτής Εικόνος Σου, χαράν αγιασμόν ευφροσύνην, και παν καλόν Πορταΐτισσα λαμβάνομεν.

Ρημάτων Κόρη ταπεινών, ως ήκουσαν οι μοναχοί, του μετανοούντος σατράπου, των Περσών εθαύμασαν, το έργον της προνοίας Σου· ικέτης ταπεινός γαρ προσήλθεν, ο πριν φυσών εν δυνάμει ματαιότητος.

**Ο β’ τῆς Θεοτόκου. Ο καθήμενος εν δόξη.**

Τω οσίω προεστώτι, απορούντι δι’ ένδεινα, όναρ επιστάσα, τούτου θεραπεύεις το άπορον· του γαρ αλεύρου και οίνου και ελαίου δε, Πορταΐτισσα, τας αποθήκας επλήρωσας.

Ιατρεύεις Θεοτόκε, θαυμαστώς Πορταΐτισσα, ου μόνον τους πίστε, τη σεπτή Εικόνι Σου σπεύδοντας, αλλά και πάντας τους πόρΡω κθνδυνεύοντας, τους το όνομα, το Σον φωνούντας το άγιον.

Στόματί Σου γλυκυτάτω, Πορταΐτισσα Δέσποινα, τω θεράποντί Σου θείω Γαβριήλ ευηγγέλισαι, τα αληθή αγαθά υπέρ της ποίμνης Σου· ω της χάριτος, ης ημάς Κόρη ηξίωσας.

Σκέπε Κόρη οία μήτηρ, σκέπε οία φιλόστοργος, ημάς τα Σα τέκνα, οιάπερ νοσσία προστρέχοντας, υπό τας πτέρυγας πάντοτε της σκέπης Σου, των του όφεως, μανιωδών επιθέσεων.

**Του Πάσχα. Ωδή ε’ . Ο Ειρμός.**

Ορθρίσωμεν όρθρου βαθέος, και αντί μύρου τον ύμνον, προσοίσωμεν τω Δεσπότη, και Χριστόν οψόμεθα, δικαιοσύνης Ήλιον, πάσι ζωήν ανατέλλοντα.

Την άμετρόν σου ευσπλαγχνίαν, οι ταις του Άδου σειραίς, συνεχόμενοι δεδορκότες, προς το φως ηπείγοντο Χριστέ, αγαλλομένω ποδί, Πάσχα κροτούντες αιώνιον.

Προσέλθωμεν λαμπαδηφόροι, τω προϊόντι Χριστώ, εκ του μνήματος, ως νυμφίω, και συνεορτάσωμεν, ταις φιλεόρτοις τάξεσι, Πάσχα Θεού το σωτήριον.

**Ο α’ της Θεοτόκου. Ορθρίσωμεν όρθρου βαθέος.**

Ορθρίζων Ηλίω της δόξης, ο Γαβριήλ ο θεόφρων, εκλάμπουσαν υπέρ λόγον, έβλεψέ σε Άχραντε, και παρά Σου μεμύηται, την περί ημάς ευδοκίαν Σου.

Την άμετρόν Σου ευσπλαγχνίαν, πως είπωμεν Θεοτόκε; Τη πύλη γαρ ηρετίσω, μένειν συμπαθέστατα, της Μονής Σου Δέσποινα, ώσπερ πυλωρός ταύτης άμαχος.

Προσέλθωμεν λευχειμονούντες, δικαιοσύνης τοις έργοις, τη μόνη Πορταϊτίσση, και αυτής οψόμεθα, Εικόνα την υπέρλαμπρον, χάριν πολλήν αναβλύζουσαν.

Αγάπην προς θείαν ενάγει, και προς σωτήριον φόβον, η θέα της μορφής Σου, η εν τη Εικόνι Σου, Παρθένε Πορταΐτισσα, τους προς αυτην καταφεύγοντας.

**Ο β’ της Θεοτόκου. Εξέστη τα σύμπαντα.**

Ηγίασας Δέσποινα, αγιασμώ της δόξης Σου, και επισκιάσει Σου αΰλω, την παναγίαν όντως Εικόνα Σου, και εις πάντα κόσμον θαυμαστήν, ταύτην εναπέδειξας, εν σημείοις και θαύμασι.

Απείργεις εισέρχεσθαι, εν τη Μονή Σου άχραντε, τους μεμολυσμένους τη καρδία, τους καθαρούς δε ένδον εισάγεις αγνή· τούτο δε εργάζη την αυτών, σωτηρίαν θέλουσα, οία μήτηρ φιλόστοργος.

Ιδών την Εικόνα Σου, μαχαίρα πάλαι έπληξεν, εν τη σιαγόνι ενεργεία, του μισοκάλου ο μεταγνούς πειρατής, και εκ ταύτης αίμα Κόρη ζων, έρρευσεν ω θαύματος! άχρι δεύρο ορώμενον.

Ναόν Σοι ανήγειραν, αγνή παρά την θάλασσαν, ένθα πρώτον έστη η Εικών Σου, η φερομένη του Γαβριήλ ταις χερσίν, ένθα παραδόξως και πηγή, ύδατος ανέβλυσεν, ως αγίασμα άγιον.

**Του Πάσχα. Ωδή στ’ . Ο Ειρμός.**

Κατήλθες εν τοις κατωτάτοις της γης, και συνέτριψας μοχλούς αιωνίους, κατόχους πεπεδημένων Χριστέ, και τριήμερος, ως εκ κήτους Ιωνάς, εξανέστης του τάφου.

Φυλάξας τα σήμαντρα σώα Χριστέ, εξηγέρθης του τάφου, ο τας κλεις της Παρθένου μη λυμηνάμενος εν τω τόκω σου, και ανέωξας ημίν, Παραδείσου τας πύλας.

Σώτέρ μου το ζων τε και άθυτον ιερείον, ως Θεός, σεαυτόν εκουσίως, προσαγαγών τω Πατρί, συνανέστησας, παγγενή τον Αδάμ, αναστάς εκ του τάφου.

**Ο α’ της Θεοτόκου. Κατήλθες εν τοις κατωτάτοις.**

Κατήλθεν, από της Εώας ημίν, η αγία Σου Εικών παραδόξως, Παρθένε, ως γλυκυτάτη ηώς, διαυγάζουσα, εν τω κλήρω Σου αγνή, δωρεών θείων αίγλην.

Φυλάττεις, εκ της Περσών χαλεπής, επιθέσεως Μονήν των ιβήρων, και τούτους αφανισμώ παντελεί, Πορταΐτισσα, παραδίδως αληθώς, εν θυμώ της θαλάσσης.

Σώτέρ μου, ταις της παναχράντου Μητρός, της αγνής Πορταϊτίσσης πρεσβείαις, παράσχου, ως ελεήμων Θεός, τα ελέη Σου, τοις γεραίρουσιν αυτής, τα πολλά μεγαλεία.

Συ σκέπη, Συ και προστασία θερμή, Συ πνοή Συ και παράκλησις θεία, υπάρχεις, των Σων τεκνίων αγνή, Πορταΐτισσα, και καθ’ ώραν το γλυκύ, όνομά Σου φωνούμεν.

**Ο β’ της Θεοτόκου. Την θείαν ταύτην.**

Όλη λαμπρά Πορταΐτισα, τη κόρη τη πασχούση τεθέασαι, του Ρώσσων άνακτος, ην θαυμαστώς θεραπεύσασα, τη Ση Μονή παρέχεις, ων πρώην έχρηζε.

Νόσου βαρείας απήλλαξας, το πάσχον ανιάτως θυγάτριον, εν Λέσβω άχραντε, του ιερέως Ση χάριτι· όθεν λαμπρώς κηρύττει, το θαυματούργημα.

Πολλής χαράς Κόρη έπλησας, μητέρα εν Αθήναις φιλόθεον, ως εθεράπευσας, υιόν τον ταύτης τον πάσχοντα, θερμώς δεηθείσαν, ω Πορταΐτισσα.

Λαμπρόν εχέγγυον δέδωκας, ημίν της κραταιάς προστασίας Σου, ω Πορταΐτισσα, την παναγίαν Εικόνα Σου, προς ην αεί ορώντες, ισχύν λαμβάνομεν.

**Κοντάκιον. Ήχος πλ. δ’ . Τη υπερμάχω.**

Ως πυλωρός και αρωγός ημών και έφορος, μη αντανέλης αφ’ ημών την Σην βοήθειαν, Πορταΐτισσα Παρθένε εκδυσωπούμεν· αλλά πλήρου τας σεπτάς επαγγελίας Σου, ας ημίν ευηγγελίσω ως φιλάγαθος, ίνα κράζωμεν· Χαίρε πάντων αντίληψις.

**Ο Οίκος.**

Άγγελοι αοράτως, την σεπτήν Σου Εικόνα, αεί εν ευλαβεία κυκλούσιν· ημείς δε ορατώς προς αυτήν, μετά δέους προσερχόμενοι Πορταΐτισσα, υμνούμέν Σου τα θαύματα, και πόθω Σοι βοώμεν ταύτα·

Χαίρε, δι’ ης μονασταί σκιρτώσι·

χαίρε, δι’ ης δυσμενείς σιγώσι.

Χαίρε, παραδόξως ημίν η εισπλεύσασα·

χαίρε, πάσαν δόσιν πιστοίς η παρέχουσα,

Χαίρε, Κόρη Πορταΐτισσα, των Ιβήρων της Μονής·

χαίρε, πρύτανις και έφορος, Άθωνος η ευκλεής.

Χαίρε, ότι εκτρέπεις καθ’ ημών πάσαν βλάβην·

χαίρε, ότι βραβεύεις τοις πιστοίς πάσαν χάριν.

Χαίρε, πηγή θαυμάτων αείρυτος·

χαίρε, ελπίς ημών ανενδοίαστος.

 Χαίρε, ημών πυλωρός σωτηρίας·

χαίρε, πυρσός αρραγούς προσδοκίας.

**Χαίρε πάντων αντίληψις.**

**Συναξάριον.**

Τη αυτή ημέρα, Τρίτη της Διακαινησίμου, εορτάζομεν τη προς ημάς, την εν Άθω περιφανή των Ιβήρων Μονήν, δια θαλάσσης παράδοξον έλευσιν της Εικόνος της Θεοτόκου της Πορταϊτίσσης, γενομένην κατ’ αυτήν την ημέραν, εν έτει 1004. Ξένως ημίν ήκες εν τη Ση Εικόνι, και της ποίμνης Σου πυλωρός ώφθης Κόρη. Θεοτόκου Πορταϊτίσσης τέρατ’ αείδω λιγυρώς.

 Τη αυτή ημέρα, Μνήμη των Αγίων Οσιομαρτύρων Ραφαήλ και Νικολάου και της Αγίας Παρθενομάρτυρος Ειρήνης και των συν αυτοίς μαρτυρησάντων εν έτει 1463, τη 9η Απριλίου, εν η συνέπεσεν η παρούσα ημέρα, εν τη αρχαία Μονή των Καρυών, τη ούση παρά τη Θερμή εν τη νήσω Λέσβω, εν έτει δε 1959 θαυμαστώς ημίν φανερωθέντων. Ως φως ημίν ώφθησαν Ραφαήλ μέγα ομού και Νικόλαος οι κεκρυμμένοι. Ειρήνη αθλήσασα συν τοις τοκεύσι ημίν ήδη έγνωσται θαύμασι ξένοις. Καρυών αθλήσαντες Μονή τη πάλαι της άνω επέβητε Μάρτυρες δόξης.

 Τη αυτή ημέρα, Μνήμη του Αγίου Νεομάρτυρος Τουνόμ του Ιεροσολυμίτου. Φως άγιον, Τουνόμ, φωτίσας σον σκότος, Προς Φως είλκυσέ σε, Χριστόν, εν τω πόλω.

 Τη αυτή ημέρα, Μνήμη μνείαν ποιούμεθα του εν Γοναταίς παραδόξου θαύματος, του Αγιάσματος παρά του Αρχιστρατήγου Μιχαήλ. Γέρας νεουργόν ευλογώ Αρχαγγέλω, αγιάσματος Γοναταίς του εκ πέτρας. Πρώτου φάους ων, δεύτερον θείον σέλας, Φωτός τρίτου φώτιζε, των θείων νόων, ίν’ ογδόης φύγοιμι της τιμωρίας. Έφιππον ορώντές με οι προσιόντες, ρομφαίαν τε δίστομον τη χειρί μου κατέχων, στίφη βαρβάρων εκδιώκω και πλήττω, εμού δε ναού υπάρχει Θεός μεγάς, τί δεινόν εν αυτώ όστις βουληθή πράξαι; Πατάξω τούτον τη ρομφαία εν τάχει, τους δ’ ευλαβώς εισόντας και φόνω, φρουρώ, φυλάττω, υπερμαχώ και σκέπω. Φωτός του πρώτου και αμήχανου κάλλους, Μιχαήλ ην του Θεού και Δεσπότου. Και των Αγγέλων αρχηγός πρωτοστάτης, φρουρεί φυλάττει υπερμαχεί και σκέπει, τους καλουμένους αυτού την προστασίαν, και υπέρ αυτών τον Κτίστην ικετεύει, στίφη βαρβάρων εκδιώκει και πλήττει, πιστούς δε σκέπει, διατηρεί και σώζει.

 Τη αυτή ημέρα, η προσκύνησις του τιμίου Ήλου του ηλώσαντος την άχραντον δεξιάν του Σωτήρος ημών. Προσηλώσαντα εν Σταυρώ τω τιμίω, ήλον σέβομαι τον δεξιόν Δεσπότου.

 Τη αυτή ημέρα, Σύναξις την εν Άθω Κουτλουμουσίου Μονή Εικόνος της Υπεραγίας Θεοτόκου, της επικαλουμένης Φοβεράς Προστασίας.

 Τη αυτή ημέρα, μνήμην των Αγίων Οσιομαρτύρων, των εν τω όρει της Πεντέλης κειμένης Ιεράς Μονής Παντοκράτορος Ταώ, ξίφει τελειωθέντων υπό των αθέων Αγαρηνών, κατ’ αυτήν την λαμπράν ημέραν της ενδόξου Αναστάσεως του Κυρίου και Σωτήρος ημών Ιησού Χριστού. Χριστόν αινούντες τον Αναστάντα δόξη, λαμπρώς Πατέρες συνετμήθητε ξίφει.

 Τη αυτή ημέρα, μνήμη επιτελούμεν των Αγίων Νεομαρτύρων και Παιδομαρτύρων Χριστοδούλου και Αναστασίας, των εν Αχαΐα, και εορταζομένων ιδιαιτέρως εν τη ενορία της Αγίας Τριάδος Ζαρουχλεΐκων Πατρών, ένθα και παρεκκλήσιον αυτών υπάρχει.

 Τη αυτή ημέρα, η Σύναξις της Εικόνος της Θεοτόκου της επονομαζομένης «Τσαμπίκας», ήτις πάλαι εκ Κύπρου τη Ρόδω παραδόξως παραγέγονε και εν τη φερωνύμω Μονή, εγγύς της κωμοπόλεως του Αρχαγγέλου, τεθησαύρισται· έτι δε και των Εγκαινίων του ιερού και σεβασμίου Ναού αυτής την ανάμνησιν εορτάζομεν. Χαίρει η Ρόδος τη σεπτή σου Εικόνι, εξ ης εκβλύζει η χάρις σου Τσαμπίκα.

Ταις της Θεοτόκου και των Αγίων πρεσβείαις Χριστέ ο Θεός, ελέησον και σώσον ημάς. Αμήν.

**Του Πάσχα. Ωδή ζ’ . Ο Ειρμός.**

Ο Παίδας εκ καμίνου ρυσάμενος, γενόμενος άνθρωπος, πάσχει ως θνητός, και δια Πάθους το θνητόν, αφθαρσίας ενδύει ευπρέπειαν, ο μόνος ευλογητός των Πατέρων, Θεός και υπερένδοξος.

Γυναίκες μετά μύρων θεόφρονες, οπίσω σου έδραμον· ον δε ως θνητόν, μετά δακρύων εζήτουν, προσεκύνησαν, χαίρουσαι ζώντα Θεόν, και Πάσχα το μυστικόν, σοις Χριστέ Μαθηταίς ευηγγελίσαντο.

Θανάτου εορτάζομεν νέκρωσιν, Άδου την καθαίρεσιν, άλλης βιοτής, της αιωνίου απαρχήν, και σκιρτώντες υμνούμεν τον αίτιον, τον μόνον ευλογητόν των Πατέρων, Θεόν και υπερένδοξον.

Ως όντως ιερά και πανέορτος, αύτη η σωτήριος, νυξ και φωταυγής, της λαμπροφόρου ημέρας, της Εγέρσεως ούσα προάγγελος, εν η το άχρονον φως, εκ τάφου σωματικώς, πάσιν επέλαμψεν.

**Ο α’ της Θεοτόκου. Ο παίδας εκ καμίνου.**

Ο παίδας εκ καμίνου ρυσάμενος, εκ Σου σεσωμάτωται, Κόρη υπέρ νουν, και πύλην Σε των ουρανών, μυστικώς τοις εν γη αναδείκνυσιν, εισάγουσαν ημάς προς τα άνω, Παρθένε Πορταΐτισσα.

Γυναίκες αντί μύρων θεόφρονες, αγνή Πορταΐτισσα, πίστει ακλινεί, ύμνον Σοι φέρουσι καινόν, την θερμήν Σου αιτούσαι βοήθειαν, ην δίδου συμπαθώς Θεοτόκε, ως ευσπλαγχνίας πέλαγος.

Θανάτου εκ βεβαίου εξήρπασας, πολλάκις προφθάσασα, τους από ψυχής, το όνομά Σου το γλυκύ, εν κινδύνοις τελούντας φωνήσαντας· αλλά και αναγκών εσομένων, ημάς ρύσαι Πορταΐτισσα.

Ως όντως θαυμαστή και παράδοξος, τους πάντας εκπλήξασα, γέγονεν αγνή, η έλευσίς Σου προς ημάς, εκκαλύπτουσα χάριν εξαίρετον, αυτήν ουν χαρμοσύνως τελούμεν, Παρθένε Πορταΐτισσα.

Ιδού ο φωτισμός των ψυχών ημών, ιδού η παράκλησις, πάντων η χαρά, η Πορταΐτισσα αγνή, εν εκάστω τα πρόσφορα νέμουσα· προσέλθωμεν μετά παρρησίας, αυτή και σωθησόμεθα.

**Ο β’ της Θεοτόκου. Ουκ ελάτρευσαν.**

Επεφώνησας εν επαλλήλω φθέγματι, εκ της Εικόνος Σου, τον νεωκόρον αγνή, τριττώ δε ραπισματι, τούτον επαίδευσας, και μη θέλοντα, ος ιαθείς του πτώματος, ευλαβώς Σοι διηκόνει.

Κόσμος άπας Σου κηρύττει Πορταΐτισσα, τα πολλά θαύματα, α συμπαθώς ενεργείς· εις πάσαν εξήλθε γαρ, την γην η χάρις Σου, και το όνομα, το Σον ηδύ μελέτημα, πάσης γλώσσης πιστών ώφθη.

Ως κατείδέ Σε ο διωχθείς παις άπορος, αγκάλαις φέρουσαν, οίάπερ βρέφος Χριστόν, εκ Σου νομίσματα, τρία δεξάμενος, θάμβους έπλησε, τους μοναχούς θαυμάζοντας, συμπαθείας Σου τον πλούτον.

Γνώσιν έκδηλον και οιονεί ασφάλειαν, δούναι τω κλήρω Σου, της προς ημάς Σου πολλής, χρηστότητος άχραντε, και ααγαθότητος, ξένω θαύματι, ήλθε ποντοπορήσασα, η σεπτή ημίν Εικών Σου.

**Του Πάσχα. Ωδή η’ . Ο Ειρμός.**

Αύτη η κλητή, και αγία ημέρα, η μία των Σαββάτων, η βασιλίς και κυρία, εορτών εορτή, και πανήγυρίς εστι πανηγύρεων, εν η ευλογούμεν, Χριστόν εις τους αιώνας.

Δεύτε του καινού, της αμπέλου γεννήματος, της θείας ευφροσύνης, εν τη ευσήμω ημέρα της Εγέρσεως, Βασιλείας τε Χριστού κοινωνήσωμεν, υμνούντες αυτόν, ως Θεόν εις τους αιώνας.

Άρον κύκλω τους οφθαλμούς σου Σιών και ίδε· ιδού γαρ ήκασί σοι, θεοφεγγείς ως φωστήρες, εκ δυσμών, και βορρά, και θαλάσσης, και εώας τα τέκνα σου, εν σοι ευλογούντα, Χριστόν εις τους αιώνας.

Πάτερ Παντοκράτορ, και Λόγε και Πνεύμα, τρισίν ενιζομένη, εν υποστάσεσι φύσις, υπερούσιε και υπέρθεε, εις σε βεβαπτίσμεθα, και σε ευλογούμεν, εις πάντας τους αιώνας.

**Ο α’ της Θεοτόκου. Αύτη η κλητή.**

Αύτη η σεπτή, και αγία ημέρα, εν η ημίν αφίκται, η παναγία Εικών Σου, εορτή αληθής, τη του Πάσχα φωταυγεία γεγένηται· ήλθες γαρ Παρθ νε, χαράν ημίν διδούσα.

Δεύτε της διπλής, εντρυφήσωμεν χάριτος· ιδού γαρ εξανέστη, Χριστός καινίσας τον κόσμον, και η Μήτηρ Αυτού, αγαθά ευαγγελίζεται κρείττονα, ημίν τη ελεύσει, θείας αυτής Εικόνος.

Άρον κύκλω τους οφθαλμούς σου και ίδε, τους πίστει παρεστώτας, τη θαυμαστή Σου Εικόνι, και παράσχου αυτοίς, τας αιτήσεις συμπαθώς Πορταΐτισσα· μη ουν ημάς στερήσης, της χάριτός Σου Κόρη.

Μείνον μεθ’ ημών έως τέλους αιώνος· ορώντες γαρ Παρθένε, την Σην Αγίαν Εικόνα, εν τω μέσω ημών, ακλινείς εν πάση θλίψει τηρούμεθα· εγγύησις γαρ αύτη, της προς ημάς Μονής Σου.

**Ο β’ της Θεοτόκου. Παίδας ευαγείς.**

Είδόν Σε κρατούσαν εν αγκάλαις, Παρθένε Χριστόν τον Κύριον ως νήπιον, οι κατά της ποίμνης Σου ελθόντες αλάστορες, της Άγαρ οι απόγονοι περιπολεύουσαν, ένδον εν τη Μονή Σου Παρθένε· ω της προς ημάς Σου, πολλής κηδεμονίας!

Ρήμασι των επαγγελιών Σου, ων πάλαι ευηγγελίσω τοις οικέταις σου, Κόρη Πορταΐτισσα, τας ψυχάς πτερούμενοι, τας μηχανάς εκφεύγομεν του παναλάστορος, και έχοντες εις Σε τας ελπίδας, των επερχομένων, λυτρούμεθα κινδύνων.

Άκλυστος λιμήν χειμαζομένων, εν πόνοις και συμφοραίς και περιστάσεσιν, ώφθης Μητροπάρθενε, Κόρη Πορταΐτισσα, νεφέλη δροσοβόλος δε επισκιάζουσα, τους απεκδεχομένους την δρόσον, της Σης προμηθείας, και μητρικής ευνοίας.

Σκέπη της Μονής της των Ιβήρων, Παρθένε και πυλωρός πέλεις ακοίμητος, Όρους δε του Άθωνος, κηδεμών και έφορος, και μέγα καταφύγιον παντός του κόσμου αγνή· διο Σε Πορταΐτισσα Κόρη, ανυμνολογούμεν, εις πάντας τους αιώνας.

**Του Πάσχα. Ωδή θ’ . Ο Ειρμός.**

Μεγάλυνον ψυχή μου, τον εθελουσίως, παθόντα και ταφέντα, και εξαναστάντα, τριήμερον εκ τάφου.

Φωτίζου, φωτίζου, η νέα Ιερουσαλήμ· η γαρ δόξα Κυρίου, επί σε ανέτειλε. Χόρευε νυν, και αγάλλου Σιών· συ δε Αγνή, τέρπου Θεοτόκε, εν τη Εγέρσει του τόκου σου.

Μεγάλυνον ψυχή μου, τον εξαναστάντα, τριήμερον εκ τάφου, Χριστόν τον Ζωοδότην.

Φωτίζου, φωτίζου...

**Τροπάρια.**

Χριστός το καινόν Πάσχα, το ζωόθυτον θύμα, αμνός Θεού ο αίρων, την αμαρτίαν κόσμου...

Ω θείας, ω φίλης, ω γλυκυτάτης σου φωνής! μεθ ἡμῶν αψευδώς γαρ, επηγγείλω έσεσθαι, μέχρι τερμάτων αιώνος Χριστέ· ην οι πιστοί, άγκυραν ελπίδος, κατέχοντες αγαλλόμεθα.

Σήμερον πάσα κτίσις, αγάλλεται και χαίρει, ότι Χριστός ανέστη, και Άιδης εσκυλεύθη.

Ω θείας, ω φίλης...

Μαγδαληνή Μαρία, προσέδραμε τω τάφω, και τον Χριστόν ιδούσα, ως κηπουρόν ηρώτα.

Ω Πάσχα το μέγα, και ιερώτατον Χριστέ! ω σοφία και Λόγε, του Θεού και δύναμις· δίδου ημίν εκτυπώτερον, σου μετασχείν, εν τη ανεσπέρω ημέρα, της Βασιλείας σου.

Χαίρε, Παρθένε, χαίρε, χαίρε Ευλογημένη, χαίρε Δεδοξασμένη· σος γαρ Υιός ανέστη, τριήμερος εκ τάφου.

Ω Πάσχα το μέγα...

**Ο α’ της Θεοτόκου. Φωτίζου, φωτίζου.**

Μεγάλυνον ψυχή μου, της αγνής Παρθένου, Πορταϊτίσσης Κόρης, τα θεία μεγαλεία.

Φαιδρύνου αγάλλου, Μονή Ιβήρων η σεπτή, εν τοις κόλποις πλουτούσα, Εικόνα την άχραντον, της του Θεού παναχράντου Μητρός, της συμπαθώς, πλούτω ευσπλαγχνίας, Πορταϊτίσσης γενομένης Σοι.

Μεγάλυνον ψυχή μου, της μόνης Θεοτόκου, Αγνής Πορταϊτίσσης, τα θαύματα τα ξένα.

Ω θείων φωνών Σου! ω υποσχέσεων καλών! βοηθός γαρ εν βίω, ημίν έφης έσεσθαι, και τω Χριστώ, μετά τέλος ημάς προσαγαγείν· όθεν σωτηρίας, Παρθένε πύλην Σε γινώσκομεν.

Μεγάλυνον ψυχή μου, την της Πορταϊτίσσης, περί ημάς πλουσίαν, στοργήν και προστασίαν.

Ολόφωτε πύλη, ανατολής της νοητής, πυλωρέ ασφαλείας, ημών και αντίληψις, τας καθ’ ημών, των εχθρών προσβολάς, τρέπει αεί, κραταιά χειρί Σου, ω Πορταΐτισσα δεόμεθα.

Μεγάλυνον ψυχή μου, την δόξαν και την χάριν, την της Πορταϊτίσσης, Μητροπαρθένου Κόρης.

Υψόθεν Παρθένε, σκέπε και φύλττε αεί, τους στερρώς πεποιθότας, ταις Σαις υποσχέσει, και τας φωνάς, των εν πάση τη γη, δέχου αγνή, των πιστώς φωνούντων, ω Πορταΐτισσα την κλήσίν Σου.

**Ο β’ της Θεοτόκου. Άπας γηγενής.**

Άγγελοι, εθαύμασαν κατιδόντες, δια θαλάσσης πλεύσασαν, επί τον Άθω ακλύστως, Παρθένε την σην Εικόνα.

Ίκται προς ημάς, αλός διαπλεύσασα πελάγη άκλυστος, Εικών Σου η πάντιμος, και ευφροσύνης πάντας ενέπλησεν· εν ταύτη γαρ κατείδομεν αριδηλότατα, την πολλήν Σου, προς ημάς χρηστότητα, υπέρ ήλιον Κόρη εκλάμπουσαν.

Άγγελοι, και άνθρωποι μετάα δέους, Παρθένε Πορταΐτισσα, τη Ση Εικόνι εστώτες, αινούσι τας χάριτάς Σου.

Μνήμην ιεράν, της ξένης αφίξεως τελούντες άχραντε, ημίν της Εικόνος Σου, τη του Σωτήρος εγέρσει σήμερον, λαμπρώς πανηγυρίζομεν και εκβοώμέν Σοι· ήλθες Κόρη, εν μέσω των τέκνων Σου, οία μήτηρ φιλόστοργος.

**Δόξα.**

Άναρχε Τρισήλιε Θαρχία, ελέησον τους δούλους Σου, ταις της αγνής Θεοτόκου, πανευπροσδέκτοις πρεσβείαις.

Όνομα το Σον, αγνή Πορταΐτισσα, εν γλώσση φέροντες, πάση ώρα πάναγνες, πάσης πικρίας απολυτρούμεθα, και γλυκασμού πληρούμεθα και παρακλήσεως, ουρανίου· δια τούτο πάντοτε, εν παντί τη Ση χάριτι σπεύδομεν.

**Και νυν.**

Άχραντε πανύμνητε Θεοτόκε, Παρθένε Πορταΐτισσα, αεί βοήθει και σώζε, πάσης ανάγκης τους πρόσφυγάς Σου.

Ύμνησαν φαιδρώς, της θείας Εικόνος Σου πάλαι την έλευσιν, μοναστών συστήματα, χάριν εκ ταύτης πολλήν καρπούμενοι· ημείς δε λιτανεύοντες αυτήν βοώμέν Σοι· έσο Κόρη, μεθ’ ημών των δούλων Σου, ως υπέσχου αεί Πορταΐτισσα.

**Εξαποστειλάριον. Του Πάσχα. Ήχος β’ .**

Σαρκί υπνώσας ως θνητός, ο Βασιλεύς και Κυριος, τριήμερος εξανέστης, Αδάμ εγείρας εκ φθοράς, και καταργήσας θάνατον, Πάσχα της αφθαρσίας, του κόσμου σωτήριον.

**Της Παναγίας. Όμοιον.**

Ως Πορταΐτισσα ημών, και πυλωρός σωτήριος, υπάνοιξον τας εισόδους, της Βασιλείας ουρανών, ημίν τοις μεγαλύνουσι, Παρθένε Θεοτόκε, τα θείά Σου θαύματα.

**Και πάλιν το του Πάσχα.**

**Εις τους Αίνους. Αναστάσιμα γ’ . Ήχος γ'**

Δεύτε πάντα τα έθνη γνώτε του φρικτού μυστηρίου την δύναμιν· Χριστός γαρ ο Σωτήρ ημών, ο εν αρχή Λόγος, εσταυρώθη δι' ημάς, και εκών ετάφη, και ανέστη εκ νεκρών, του σώσαι τα σύμπαντα, αυτόν προσκυνήσωμεν.

 Διηγήσαντο πάντα τα θαυμάσια, οι φύλακές σου Κύριε· αλλά το συνέδριον της ματαιότητος πληρώσαν δώρων την δεξιάν αυτών, κρύπτειν ενόμιζον την Ανάστασίν σου, ην ο κόσμος δοξάζει, ελέησον ημάς.

 Χαράς τα πάντα πεπλήρωται, της Αναστάσεως την πείραν ειληφότα· Μαρία γαρ η Μαγδαληνή, επί το μνήμα ήλθεν, εύρεν Άγγελον επί τον λίθον καθήμενον, τοις ιματίοις εξαστράπτοντα, και λέγοντα· Τί ζητείτε τον ζώντα μετά των νεκρών; ουκ έστιν ώδε, αλλ' εγήγερται, καθώς είπε, προάγων εν τη Γαλιλαία.

**Και της Θεοτόκου γ’ . Ήχος α’ . Πανεύφημοι Μάρτυρες.**

Ως ξένη και όντως θαυμαστή, Δέσποινα η έλευσις, της παναγίας Εικόνος Σου, ημίν γεγένηται! ην επί θαλάσσης, πεζεύσας τω λόγω Σου, ο θείος Γαβριήλ ηγκαλίσατο· ην ως θησαύρισμα, της σης δόξης θησαυρίσαντες, την Σην χάριν, ευσήμως κηρύττομεν.

 Τοις πάσι παρέχεις δαψιλώς, Κόρη Πορταΐτισσα, χάριν και έλεος πάντοτε, και κινδυνεύουσι, βοηθείς ταχέως, θλίψεων τον καύσωνα, σβεννύουσα τη δρόσω πανύμνητε, της ευσπλαγχνίας Σου· δια τούτο μεγαλύνομεν, Θεοτόκε, την μεγαλωσύνην Σου.

 Εις πάσαν την γην ως αληθώς, Κόρη Πορταΐτισσα, των Σων θαυμάτων διέδραμεν, χάρις η ένθεος· πάντας γαρ προφθάνεις, τους πιστώς καλούντάς Σε, και δίδως συμπαθώς τα αιτήματα, πάσι πανάχραντε· δια τούτο το Σον όνομα, τρυφή πέλει, ημών και παράκλησις.

**Είτα τα Στιχηρά του Πάσχα μετά των Στίχων αυτών. Ήχος πλ. α'**

Στιχ. Αναστήτω ο Θεός, και διασκορπισθήτωσαν οι εχθροί αυτού, και φυγέτωσαν από προσώπου αυτού οι μισούντες αυτόν.

Πάσχα ιερόν ημίν σήμερον αναδέδεικται, Πάσχα καινόν, Άγιον, Πάσχα μυστικόν, Πάσχα πανσεβάσμιον, Πάσχα Χριστός ο λυτρωτής, Πάσχα άμωμον, Πάσχα μέγα, Πάσχα των πιστών, Πάσχα, το πύλας ημίν του Παραδείσου ανοίξαν, Πάσχα, πάντας αγιάζον πιστούς.

 Στιχ. Ως εκλείπει καπνός, εκλιπέτωσαν, ως τήκεται κηρός από προσώπου πυρός.

Δεύτε από θέας Γυναίκες ευαγγελίστριαι, και τη Σιών είπατε· Δεχου παρ ἡμῶν χαράς ευαγγέλια, της Αναστάσεως Χριστού, τέρπου, χόρευε, και αγάλλου Ιερουσαλήμ, τον Βασιλέα Χριστόν, θεασαμένη εκ του μνήματος, ως νυμφίον προερχόμενον.

 Στιχ. Ούτως απολούνται οι αμαρτωλοί από προσώπου του Θεού. και οι δίκαιοι ευφρανθήτωσαν.

Αι Μυροφόροι γυναίκες, όρθρου βαθέος, επιστάσαι προς το μνήμα του Ζωοδότου, εύρον Άγγελον, επί τον λίθον καθήμενον, και αυτός προσφθεγξάμενος, αυταίς ούτως έλεγε· Τί ζητείτε τον ζώντα μετά των νεκρών; τί θρηνείτε τον άφθαρτον ως εν φθορά; απελθούσαι κηρύξατε, τοις αυτού Μαθηταίς.

Στιχ. Αύτη η ημέρα, ην εποίησεν ο Κυριος, αγαλλιασώμεθα, και ευφρανθώμεν εν αυτή.

Πάσχα το τερπνόν, Πάσχα Κυρίου, Πάσχα, Πάσχα πανσεβάσμιον ημίν ανέτειλε, Πάσχα, εν χαρά αλλήλους περιπτυξώμεθα, ω Πάσχα λύτρον λύπης· και γαρ εκ τάφου σήμερον ώσπερ εκ παστού, εκλάμψας Χριστός, τα Γυναια χαράς έπλησε λέγων· Κηρύξατε Αποστόλοις.

**Δόξα. Ήχος πλ. α’ .**

Θεοτόκε αειπάρθενε, θαυμαστά τα Σα πάντα πέλει, αληθώς και ακατάληπτα· ο γαρ των θαυμασίων Θεός, μεγαλεία εν Σοι εποίησε, σαρκωθήναι εκ Σου, ευδοκήσας υπέρ λόγον· όθεν θαυμαστώς ημών προνοουμένη, μεγάλα τε και ένδοξα, ποικίλοις τρόποις κατεργάζη, εις περιποίησιν ημών και σωτηρίαν. Αλλ’ ω Πορταΐτισσα υπερένδοξε, δίδου ημίν αεί, την Σην βοήθειαν, και σκέπε ημάς, εκ των βελών του αλάστορος.

 Και νυν...

Αναστάσεως ημέρα, και λαμπρυνθώμεν τη πανηγύρει, και αλλήλους περιπτυξώμεθα. Είπωμεν αδελφοί, και τοις μισούσιν ημάς· Συγχωρήσωμεν πάντα τη Αναστάσει, και ούτω βοήσωμεν· Χριστός ανέστη εκ νεκρών, θανάτω θάνατον πατήσας, και τοις εν τοις μνήμασι, ζωήν χαρισάμενος.

**Μεγαλυνάριον.**

Ώφθης Πορταΐτισσα αληθώς, σκέπη και προστάτις, των φωνούντων από ψυχής, Κόρη Παναγία, το μέγα όνομά Σου· διο τη χάριτί Σου πάντες προστρέχομεν.

Η/Υ ΠΗΓΗ:

Voutsinasilias.blogspot.gr

http://voutsinasilias.blogspot.gr/2014/04/blog-post\_10.html